Ale Ildikó képzőművész alkotó pályája eddigi legjelentősebb önálló kiállítását rendezte meg ez év tavaszán a Szombathelyi Képtárban, ahol egykori festő tanára, Tóth Csaba Munkácsy-díjas festőművész mondta el tárlatmegnyitó gondolatait. Tóth Csaba egyik elemző írásában így jellemzi tanítványa művészetét: „ A legfelső, a látható réteg Ale Ildikó festészetében a képiség, a világ jelenségeinek élményszerű megragadása, megidézése. Itt is elsősorban a szív dominanciáját keressük. Vállaltan nem tárgyilagos, tudatosan nem tudatos, teljes mértékben a személyes, érzelmi, metakommunikáció birodalmát kereső alkotó. Eszköztárában itt válik főszereplővé a szín, amely mindig kulcsa e rejtélyes világnak.”

A Vetületek c. kiállítás átfogó egységét a Tájaim és a Textilpillanatok sorozatok adják, azonban még további hat mű - Csendéletek, Álom-lapok, Mese, Éjjeli séta- együttese biztosítja a 27 pasztell alkotás erős szövedékét. A Tájaim sorozat megtekintésekor utazások emlékeiből kivetülő és képzelet szülte tájképek, színes tájmetszetek fogadják a nézőt. A felülnézetből rajzolt képzeletbeli útrendszerek sűrűjében akár saját útjuk kifürkészésére is vállalkozhatnak a tárlatlátogatók.

A Textilpillanatok sorozat tíz képe arra a véletlenszerűen kialakuló atmoszférára épít, amit az ember nap, mint nap, akarva-akaratlanul hoz létre miliőjében. Sokak számára a hétköznapokban észrevétlen marad, milyen különös, expresszív forma - és színkapcsolatok keletkeznek a heverőre, székre, fotel karfájára vetett ruhák, kendők, blúzok, párnák pár pillanatnyi találkozásából. A teregetés során is az esetlegességben rejlő sokféleség egyedi látványa vonzza magához az annak szépséget felismerő ember tekintetét. A függöny, mint a külső és belső világ elválasztásának eszköze mintázatával vagy mintanélküliségével, csupán anyagminőségével is folyamatosan hat. Gyakran érintjük meg azzal a szándékkal, hogy fényt engedjünk be vagy kirekesszük a kíváncsisággal együtt. Elkerülhetetlen, hogy figyelmen kívül hagyjuk azt a jelenséget, amikor a textil a maga lágyságából eredően a nyitott ablakon át beszökő szellő hatására hullámzó mozgásba lendül vagy éppen órákon, napokon át mozdulatlan állapotában marad. Érzékeny alkotói megfigyelések vetületeit közvetítik a sorozat darabjai.

Ale Ildikó Vetületek c. kiállítását 2017.09.18-án hétfőn, 17.00 órakor Szilágyi András filozófus, költő ajánlja az érdeklődők figyelmébe Gyulán, Az Erkel Ferenc Művelődési Központ Galériájában. A tárlat október15-ig látogatható. www.aleatelier.hu